KOMMISSIONENS FORORDNING (EF) Nr. 1642/1999

af 27. juli 1999

om ændring af forordning (EØF) nr. 1713/93 om særlige bestemmelser for anvendelse af landbrugsomregningskurserne i sukkersektoren

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1785/81 af 30. juni 1981 om den fælles markedsordning for sukker(1), senest ændret ved Kommissionens forordning (EF) nr. 1148/98(2), særlig artikel 6, stk. 3, artikel 28, stk. 8, og artikel 28a, stk. 5, og

ud fra følgende betragtninger:

(1) I henhold til artikel 1 i Kommissionens forordning (EØF) nr. 1713/93 af 30. juni 1993 om særlige bestemmelser for anvendelse af landbrugsomregningskurserne i sukkersektoren(3), senest ændret ved forordning (EF) nr. 624/1999(4), omregnes minimumspriserne for sukkerroer, jf. artikel 5 i forordning (EØF) nr. 1785/81, samt produktionsafgifter og tillægsafgifter, jf. samme forordnings artikel 28 og 28a, til national valuta ved hjælp af en specifik landbrugsomregningskurs, der er lig med det pro rata-beregnede gennemsnit af de landbrugsomregningskurser, som anvendes for det pågældende produktionsår;

(2) for perioden 1. juli 1998 til 31. december 1998 beregnedes den gældende kurs ved hjælp af den metode, der er fastsat i artikel 1 i nævnte forordning (EØF) nr. 1713/93; i henhold til Rådets forordning (EF) nr. 2799/98 af 15. december 1998 om den agromonetære ordning for euroen(5) er det fra 1. januar 1999 imidlertid kun omregningskursen mellem euroen og valutaerne i de medlemsstater, der indfører euroen som fastsat ved Rådets forordning (EF) nr. 2866/98(6), der kan anvendes; anvendelse af omregningskursen for euro over hele produktionsåret 1998/99 ville indebære en retroaktiv anvendelse af en kurs, der er forskellig fra den, der ville blive fastsat, hvis den metode, der er fastsat ved forordning (EØF) nr. 1713/93, anvendtes på de deltagende medlemsstater, og desuden være udtryk for manglende anerkendelse af den legitime tillid, de erhvervsdrivende har til metoden til beregning af de omregningskurser, der benyttes ved visse betalinger i sukkersektoren;

(3) for produktionsåret 1998/99 bør der således anvendes to omregningskurser: for perioden 1. juli 1998 til 31. december 1998 en kurs svarende til det pro rata-beregnede gennemsnit af landbrugsomregningskurserne og af omregningskursen for euroen i dette produktionsår, og for perioden 1. januar 1999 til 30. juni 1999 den omregningskurs for euroen, der er fastsat ved forordning (EF) nr. 2866/98;

(4) for at gøre det muligt at foretage betalinger med den kurs, der findes ved hjælp af det pro rata-beregnede gennemsnit af de ovennævnte omregningskurser, skal der også fastsættes specifikke udløsende begivenheder for tilgodehavender i forbindelse med minimumspriserne for sukkerroer og for produktionsafgifter og tillægsafgifter;

(5) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

I forordning (EØF) nr. 1713/93 foretages følgende ændringer:

1) Som artikel 1a indsættes: "Artikel 1a

For produktionsåret 1998/99 og for de deltagende medlemsstater som defineret i artikel 1 i forordning (EF) nr. 2799/98:

1) omregnes minimumspriserne for sukkerroer, jf. artikel 5 i forordning (EØF) nr. 1785/81, og produktionsafgifterne og tillægsafgifterne, jf. henholdsvis artikel 28 og 28a i nævnte forordning, ved:

- for perioden 1. juli 1998 til 31. december 1998 at anvende den specifikke landbrugsomregningskurs, der er anført i bilag II

- for perioden 1. januar 1999 til 30. juni 1999 at anvende den omregningskurs, der er fastsat ved forordning (EF) nr. 2866/98

2) med henblik på anvendelse af de kurser, der er omhandlet under nr. 1, fastsættes følgende udløsende begivenheder:

- for tilgodehavender i forbindelse med betaling af minimumspriserne for sukkerroer, jf. artikel 5 i forordning (EØF) nr. 1785/81: produktionsårets første dag

- for tilgodehavender i forbindelse med betaling af produktionsafgifter og tillægsafgifter, jf. henholdsvis artikel 28 og 28a i nævnte forordning: produktionsårets første dag."

2) Bilag II erstattes af bilaget til denne forordning.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes på tilgodehavender i forbindelse med minimumspriser for sukkerroer samt produktionsafgifter og tillægsafgifter for produktionsåret 1998/99.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. juli 1999.

På Kommissionens vegne

Franz FISCHLER

Medlem af Kommissionen

(1) EFT L 177 af 1.7.1981, s. 4.

(2) EFT L 159 af 3.6.1998, s. 38.

(3) EFT L 159 af 1.7.1993, s. 94.

(4) EFT L 78 af 24.3.1999, s. 9.

(5) EFT L 349 af 24.12.1998, s. 1.

(6) EFT L 359 af 31.12.1998, s. 1.

BILAG

"BILAG II

Specifikke landbrugsomregningskurser, som skal anvendes i de medlemsstater, der deltager i eurosamarbejdet, på tilgodehavender i forbindelse med minimumspriser for sukkerroer samt produktionsafgifter og tillægsafgifter i sukkersektoren for perioden 1. juli 1998 til 31. december 1998

>TABELPOSITION>"